Venäjän puolella 6 minuuttia pyörähtäneet saksalaiset ihmettelevät Suomen viranomaisten tylyjä otteita.

Saksalaiset itärajan ylittäjät ovat järkyttyneitä rajanylityksen seurauksista. Miehet kävivät maanantaina Uukuniemellä katsomassa itärajaa. He pyörähtivät samassa yhteydessä Venäjän puolella.

– Heitä kohdeltiin kuin suuren luokan rikollisia teosta, josta voi saada parin sadan euron sakot, yhden Venäjällä käyneen saksalaisen velipuoli Mikael Beck kauhistelee.

Valtakunnan rajan ylittäjiä oli neljä. Rajanylitystä kesti kuusi minuuttia.

Rajaloukkauksen jälkeen saksalaisista tehtiin etsintäkuulutus.

Keskiviikkona poliisi otti etsintäkuulutetut kiinni Savonlinnasta. Saksalaiset vietiin selliin pariksi tunniksi. Savonlinnasta miehet kuljetettiin rajavartioston autossa Imatralle. Kuulustelut kestivät iltaan asti.

Mikael Beckin mielestä saksalaisten kohtelu oli yhtä muilutusta.

– Mieluummin sitä jää kiinni Venäjän puolella. Siellä selviää sillä, että maksaa miliisille 300 euroa. Nyt saksalaisilta riistettiin vapaus yhdeksi päiväksi ja syntyi tällainen hirveä hulabaloo.

Mikael Beck kertoo, että saksalaiset kaverukset olivat lomailemassa Savonlinnassa. He yöpyivät hänen kesämökillään.

Saksalaiset halusivat nähdä Venäjän rajan. Niinpä he suunnistivat Uukuniemelle. Siellä on vanha rajanylityspaikka, jossa käy paljon turisteja katsomassa itärajaa.

– He katselivat rajaa ensin Suomen puolelta. Sitten he kävivät rajan toisella puolella ja olivat siellä kuusi minuuttia. Eivät he sitä niin ajatelleet. Totta kai se on kiellettyä, mutta onhan väärä ajosuuntakin kiellettyä ja silti ajetaan.

Beck kertoo, että hänen velipuolensa oli liikkunut rajalla kavereidensa kanssa aivan avoimesti. Saksalaiset olivat näkyneet rajan valvontakameroissa.

Sitten saksalaiset olivat Beckin mukaan lähteneet rauhallisina pois.

– Jos rajavartiosto on hälytyksen tehnyt, luulisi, että rajavartiolaitoksen autot olisivat ehtineet paikan päälle selvittämään asian. Fokus on aivan väärä, jos vasta jälkeenpäin tehdään etsintäkuulutus.

Tapahtuman jälkeen alkoivat Mikael Beckin mukaan etsintäkuulutukset ja ukaasit.

– Saksalaisia kohdeltiin kuin suuren luokan rikollisia, vaikka kyseessä on vain pieni juttu. Joku on käynyt vähän rajan toisella puolella, yhteensä kuusi minuuttia.

Pahaa-aavistamattomat saksalaiset istuivat keskiviikkona Savonlinnan keskustan terassilla, kun poliisi tuli yllättäen ja pyysi miehet mukaansa.

– Kun miehet pääsivät poliisiasemalle, heiltä otettiin kännykät ja heidät vietiin selliin ilmaan mitään selitystä. Neljä tyyppiä joutui olemaan pienessä ahtaassa sellissä kaksi tuntia.

Kahden tunnin jälkeen rajanvartiosto tuli noutamaan saksalaiset Imatralle kuulusteluihin.

– Miehet tungettiin rajavartioston johonkin mustaan maijaan ja sinne takaluukkuun. He joutuivat olemaan hirveässä kuumuudessa puolentoista tunnin matkan Imatralle.

Beck sanoo, että kohtelusta tulee mieleen Venäjän puoleinen muilutus.

Saksalaiset kertoivat Beckille, miten Imatralla heitä kuulusteltiin yksi kerrallaan. Beckin mukaan heiltä kysyttiin, onko kyseessä salakuljetusta tai vastaavaa.

Kuulustelut saatiin illalla päätökseen. Saksalaiset pääsivät vapaiksi. Aikaa Imatralla vei se, että saksalaiset eivät osaa suomea. Kuulusteluissa piti käyttää englanninkielistä tulkkia puhelimen välityksellä.

Kuulustelujen päätteeksi saksalaiset saivat suomenkieliset kuulustelupöytäkirjat.

– Niissä luki vain, että käyty kuusi minuuttia Venäjän rajan puolella. Käydään tällainen valtavan raskas prosessi semmoisen asian johdosta, joka valvontakameran kuvista jo nähdään.

Saksalaiset itärajan kävijät ovat palanneet Saksaan.

He eivät aio jättää asiaa tähän. Saksalaiset miettivät Beckin mukaan oikeusjutun nostamista siitä, miten Saksan kansalaisia on kohdeltu Suomessa.